5.4.2023
RO
Jurnalul Oficial al Uniunii Europene
L 97/3
(11)
Prezentul regulament ar trebui să se aplice de la 1 septembrie 2024 pentru a coincide cu calendarul convenit pentru revizuirile valorilor de referință armonizate ale conturilor naționale în statele membre.
Acest lucru nu împiedică statele membre să își elaboreze statisticile în conformitate cu anexele modificate înainte de data respectivă a aplicării generale.
Pentru a asigura suficient timp pentru adaptarea la noile cerințe de transmitere, orice nouă obligație de a transmite metadate privind informațiile structurale ar trebui să se aplice de la 1 septembrie 2025, chiar dacă metadatele respective pot deja să fie transmise în mod voluntar înainte de data respectivă.
(12)
În scopul atenuării impactului social și economic al crizei provocate de pandemia de COVID-19 și pentru a consolida reziliența economiilor și a structurilor sociale ale statelor membre, Uniunea a adoptat inițiative de importanță majoră, în special NextGenerationEU și Mecanismul de redresare și reziliență instituit prin Regulamentul (UE) 2021/241 al Parlamentului European și al Consiliului (18).
În acest context, statisticile Uniunii ar trebui să reflecte în mod adecvat conturile statistice ale instituțiilor și organelor Uniunii.
Prin urmare, ar trebui să se continue lucrările tehnice în acest scop, pentru a se elabora o metodologie solidă care să permită Comisiei (Eurostat) să compileze și să difuzeze conturi statistice, inclusiv capacitatea netă de finanțare/necesarul net de finanțare conform SEC 2010 și datoriile restante conform Tratatului de la Maastricht.
Până la 31 martie 2024, Comisia (Eurostat) ar trebui să prezinte un raport către Parlamentul European și Consiliu privind progresele înregistrate în acest sens.
(13)
Întrucât obiectivul prezentului regulament, și anume crearea unor standarde statistice comune care să permită furnizarea de date armonizate referitoare la conturile naționale, în scopul comparabilității generale la nivelul Uniunii, nu poate fi realizat în mod satisfăcător de către statele membre, dar, având în vedere amploarea și efectele acțiunii, acesta poate fi realizat mai bine la nivelul Uniunii, aceasta poate adopta măsuri în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană.
În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea obiectivului respectiv.
(14)
Datele privind echipamentele pentru tehnologii ale informației și comunicațiilor sunt esențiale pentru a sprijini analiza și elaborarea politicilor în contextul politicilor prioritare legate de digitalizare și de Pactul verde european, care vizează consolidarea competitivității și dezvoltarea în continuare a noilor tehnologii.
În mod similar, datele privind terenurile pe care sunt amplasate construcții și edificii sunt importante pentru analiza investițiilor și a patrimoniului la nivelul Uniunii.
Comisia (Eurostat) și autoritățile statistice naționale ar trebui să continue lucrările metodologice întreprinse în acest domeniu în ultimii ani în vederea creșterii disponibilității unor date mai detaliate în contextul viitoarei revizuiri a sistemului european de conturi naționale și regionale.
(15)
Sunt necesare actualizări periodice pentru a ține seama de interacțiunea dintre globalizare, tranziția verde și cea digitală și conturile naționale, cu scopul de a le oferi factorilor de decizie datele și cunoștințele necesare pentru a asigura competitivitatea, stabilitatea financiară, reziliența bugetară, soliditatea finanțelor publice și o politică fiscală echitabilă.
În plus, cea de a 51-a sesiune a Comisiei pentru statistică a Organizației Națiunilor Unite a solicitat deja Grupului de lucru intersecretarial privind conturile național să elaboreze o foaie de parcurs pentru revizuirea Sistemului de conturi naționale din 2008.
Versiunea revizuită a sistemului de conturi naționale este preconizată a fi adoptată de Comisia pentru statistică a Organizației Națiunilor Unite în 2025.
(16)
Este necesară actualizarea manualelor internaționale privind contabilitatea națională, în special în ceea ce privește bunăstarea și durabilitatea, având în vedere că o mare parte a activității care afectează bunăstarea economică a populației are loc dincolo de frontiera de producție.
(17)
Revizuirea în 2025 a Sistemului de conturi naționale din 2008 va constitui un prilej de actualizare a conceptelor, definițiilor, clasificărilor și normelor contabile convenite la nivel internațional pentru a aborda provocările globale legate de schimbările climatice, securitate, inegalitate, durabilitate și bunăstare și va juca un rol esențial în sprijinirea factorilor de decizie în ceea ce privește luarea de decizii în cunoștință de cauză care să promoveze coeziunea economică, socială și teritorială, să reducă inegalitățile sociale și de gen și să accelereze tranziția verde și cea digitală.
Prin urmare, Comisia ar trebui, în mod regulat, să furnizeze informațiile solicitate și să discute cu Parlamentul European și cu Consiliul cu privire la revizuirea Sistemului de conturi naționale din 2008 înainte de finalizarea acesteia, planificată pentru 2025.
(18)
Comitetul Sistemului Statistic European a fost consultat,
(18) Regulamentul (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență (JO L 57, 18.2.2021, p. 17).